Vuonna 2000 Brasilia sijoittui olympialaisissa kuudenneksi. Vuonna 2001 Bernardo Rezende, paremmin tunnettuna nimellä Bernardinho, joka oli valmentanut kuusi vuotta Brasilian naisten maajoukkuetta, valittiin miesten maajoukkueen päävalmentajaksi. Ensimmäisellä Bernardinhon kaudella joukkue voitti maailmanliigan, Amerikan cupin ja Etelä-Amerikan mestaruuden. Vuonna 2002 Brasilia oli toinen maailmanliigassa hävittyään vain yhden pelin. Loppuottelussa Brasilia hävisi Venäjälle kotikentällään. Samalla kaudella Brasilia voitti historiansa ensimmäisen maailmanmestaruuden. Joukkueen tähti MM-kisoissa oli kapteeni Nalbert.